**O b r a z l o ž e nj e**

Općina Sveta Nedelja ima za cilj poticanje i promicanje sporta, unutar kojeg i sporta mlađih uzrasnih kategorija.

Upravo iz tog razloga pristupilo se izradi Nacrta Pravilnika o dodjeli financijske potpore učenicima - sportašima Općine Sveta Nedelja.

Odnosnim Nacrtom Pravilnika propisuju se uvjeti, kriteriji i postupak za dodjelu financijske potpore učenicima - sportašima s područja Općine Sveta Nedelja te druga pitanja od značaja za dodjelu financijske potpore.

Sukladno odredbama Nacrta Pravilnika o dodjeli financijske potpore učenicima - sportašima Općine Sveta Nedelja pravo na financijsku potporu imaju učenici - sportaši koji se školuju u osnovnim i srednjim školama i ispunjavaju slijedeće uvjete:

* imaju prebivalište na području Općine Sveta Nedelja
* članovi su sportskog kluba
* u sportskom klubu tijekom cijele godine uredno i redovito obavljaju svoje sportske zadaće priprema i treninga te sudjeluju na natjecanjima.

Nacrtom Pravilnika propisano je da se financijska potpora dodjeljuje jednokratno, a način dodjele i visinu financijske potpore za svaku školsku godinu utvrđuje Općinska načelnica Općine Sveta Nedelja posebnom odlukom.

Budući da se radi o općem aktu, o Nacrtu predmetnog Pravilnika provest će se savjetovanje s javnošću u skladu s Zakonom o pravu na pristup informacijama („Narodne novine“, broj 25/13. i 86/15) a sve da bi se javnost upoznala s predloženim Nacrtom Pravilnika te da bi se pribavili prijedlozi, primjedbe i mišljenja javnosti.

Naime, prema odredbi članka 11. Zakona o pravu na pristup informacijama jedinice lokalne samouprave dužne su provoditi savjetovanje s javnošću pri donošenju općih akata odnosno drugih strateških ili planskih dokumenata kad se njima utječe na interes građana i pravnih osoba.

Internetsko savjetovanje s javnošću o Nacrtu ovog Pravilnika provest će se u trajanju od 30 dana.

Nacrt Pravilnika javno će se objaviti na službenoj internetskoj stranici Općine Sveta Nedelja te će se time omogućiti javnosti da za vrijeme trajanja internetskog savjetovanja dostavi svoje prijedloge, primjedbe i mišljenja na Nacrt Odluke.

 **Jedinstveni upravni odjel**